Passievol oor passievolle mense - Solidariteit Tydskrif
Solidariteit Tydskrif › 2017 – Uitgawe 5 › Passievol oor passievolle mense
2017 – Uitgawe 5 Redakteursbrief
Solidariteit se fokus is mense. Mense is die rede waarom elke stryd aangepak, elke idee gedroom en elke plan uitgebou word. Dít word gedoen om tot ’n voorspoedige toekoms vir ons gemeenskap by te dra. Ons kan nie keer dat die see onstuimig word nie, maar ons kan ons skip sterker bou om die storms te weerstaan.
Solidariteit sien homself as ’n minderheidsvoertuig in ’n meerderheidsomgewing. Of dit nou in die werkplek of in die gemeenskap is: ons sal daarvoor veg dat die minderheid ’n regmatige plek in die meerderheidsomgewing kry. Ons glo dat die demokrasie nie aan sy vermoë getoets word om die meerderheid te beskerm nie, maar aan sy vermoë om die minderheid te beskerm.
Die kort en lank daarvan is dat Solidariteit passievol is oor mense, veral wanneer mense net so vurig en dinamies saamwerk om die toekoms in Suid-Afrika vry, veilig en voorspoedig te maak. Daarom fokus die vyfde uitgawe van die Solidariteit Tydskrif op mense: Mense wat ’n verskil maak daar waar hulle is; mense wat gehelp is deur instellings van die Solidariteit Beweging; en mense wat dit moontlik maak vir ’n beweging soos die Solidariteit Beweging om te bestaan. Selfs mense wat geemigreer het, is nie van hierdie groep passievolle mense uitgesluit nie. Dr. Dirk Hermann vertel dat daar ’n goue draad is wat Afrikaners oor grense heen aanmekaar verbind – en dit maak dat ons gemeenskap globaal is eerder as regoor die wêreld verstrooi.
In die vakbond se arbeidsnuus maak Hlaudi Motsoeneng steeds opslae ná die nuutste hofverrigtinge, navorsers van die Solidariteit Navorsingsinstituut neem die omstrede mynbouhandves onder oë en word daar vanaf Solidariteit se kant ’n ope brief aan Lonmin se uitvoerend hoof gerig om sy misnoeë oor die bestuur se besluite oor vakbonderkenning te lug.
Vanuit die instellings is die jongste nuus dat Kraal Uitgewers nuwe lewe in die Louw-digterbroers se nalatenskap blaas. Helpende Hand het gaan uitvind wat die toekoms vir Afrikaanse skoliere inhou, en Akademia maak die deure van ’n splinternuwe studiesentrum in Port Elizabeth oop. Wag, voordat ek alles uitlap: Lees gerus waarmee die instellings van die Solidariteit Beweging hulself besig hou.
Ek hoop die redaksiespan kan in hierdie uitgawe vir jou ’n kykie gee oor presies hoe passievol Solidariteit oor mense is, asook die passievolle mense wat dit hul persoonlike doelwit gemaak het om ’n verskil te maak – al is dit net om ’n voorbeeld te wees van wat gedoen kan word.
Tot die volgende uitgawe – mag jy geseën wees en daar waar jy is ’n verskil maak!